CELEX: 32019D0597
Language: lt
Date: 1554768000000
Title: 2019 m. balandžio 9 d. Tarybos sprendimas (ES) 2019/597 dėl Kompetentingų asmenų aukšto lygio grupės Europos vystymosi finansinės struktūros klausimais įsteigimo

12.4.2019   
               
               
                  LT
               
               
                  Europos Sąjungos oficialusis leidinys
               
               
                  L 103/26
               
            
         TARYBOS SPRENDIMAS (ES) 2019/597
         2019 m. balandžio 9 d.
         dėl Kompetentingų asmenų aukšto lygio grupės Europos vystymosi finansinės struktūros klausimais įsteigimo
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 240 straipsnio 2 dalį,
         kadangi:
         
                     (1)
                  
                  
                     reikia apsvarstyti Europos vystymosi finansinę struktūrą. Šiuo tikslu turėtų būti įsteigta Kompetentingų asmenų aukšto lygio grupė Europos vystymosi finansinės struktūros klausimais (toliau – kompetentingų asmenų grupė);
                  
               
                     (2)
                  
                  
                     kompetentingų asmenų grupė turėtų pateikti Tarybai nepriklausomą ataskaitą, kurioje pateikiama nuomonė dėl iššūkių ir galimybių tobulinti ir racionalizuoti Europos vystymosi finansinę struktūrą, taip pat jos raidos scenarijai vadovaujantis Europos politikos tikslais, kad ja būtų galima remtis šį klausimą svarstant Taryboje,
                  
               PRIĖMĖ ŠĮ SPRENDIMĄ:
         
            1 straipsnis
            Įsteigimas ir užduotis
            
               1.   Tarybos generalinio sekretoriato sistemoje įsteigiama Kompetentingų asmenų aukšto lygio grupė Europos vystymosi finansinės struktūros klausimais (toliau – kompetentingų asmenų grupė).
            
            
               2.   Kompetentingų asmenų grupės užduotis – pateikti Tarybai nepriklausomą ataskaitą vadovaujantis šio sprendimo priede išdėstytais įgaliojimais. Kompetentingų asmenų grupė veikia tol, kol įgyvendina savo nustatytus įgaliojimus iki juose nustatyto termino.
            
         
         
            2 straipsnis
            Nariai
            
               1.   Kompetentingų asmenų grupės pirmininku skiriamas Thomas WIESER.
            
            
               2.   Kompetentingų asmenų grupės nariais skiriami José Antonio ALONSO, Monique BARBUT, Erik BERGLÖF, Jacek DOMINIK, Nanno D. KLEITERP, Norbert KLOPPENBURG, Franco PASSACANTANDO ir Susan ULBÆK.
            
         
         
            3 straipsnis
            Įsigaliojimas
            Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
         
         
            Priimta Liuksemburge 2019 m. balandžio 9 d.
            
               
                  Tarybos vardu
               
               
                  Pirmininkas
               
               G. CIAMBA
            
         
      
      
         
            PRIEDAS
            
               KOMPETENTINGŲ ASMENŲ AUKŠTO LYGIO GRUPĖ EUROPOS VYSTYMOSI FINANSINĖS STRUKTŪROS KLAUSIMAIS
            
            ĮGALIOJIMAI
            1.   Kompetentingų asmenų grupė
            1.1.   Sudėtis
            Kompetentingų asmenų grupę sudaro šeši–aštuoni nepriklausomi ir nešališki ekspertai. Jie skiriami atsižvelgiant į profesines ir technines ekspertines žinias ir patirtį finansų, vystymosi ir atitinkamos institucinės aplinkos srityse. Nustatant kompetentingų asmenų grupės sudėtį atsižvelgiama į lyčių ir geografinę pusiausvyrą. Ji atspindi platų šių kriterijų spektrą ir ja atsižvelgiama į valstybių narių institucinę įvairovę. Kompetentingų asmenų grupės pirmininkas ir nariai jų paskyrimo metu pareiškia, kad neturi jokių interesų konfliktų ir yra nepriklausomi bei nešališki.
            1.2.   Atranka
            Kompetentingų asmenų grupės pirmininką ir narius Taryba paskiria išnagrinėjusi Nuolatinių atstovų komiteto pasiūlytas kandidatūras. Pirmininkas yra atsakingas už tai, kad būtų pasiūlyta ribota ekspertų grupė, kurios sudėtis atspindi 1.1 punkte nurodytus principus. Prieš pradedant kandidatūras nagrinėti Nuolatinių atstovų komitete valstybėms narėms pateikiami išsamūs visų pasiūlytų kandidatų gyvenimo aprašymai.
            1.3.   Finansinės nuostatos
            Kompetentingų asmenų grupės nariai, kurie turi keliauti iš savo gyvenamosios vietos, kad galėtų vykdyti savo pareigas Briuselyje, turi teisę į jų kelionės išlaidų kompensavimą ir dienpinigius, kaip numatyta Europos Sąjungos Tarybos generalinio sekretoriaus pavaduotojo sprendime Nr. 21/2009 dėl asmenų, kurie nėra Europos Sąjungos Tarybos personalo nariai, komandiruočių išlaidų kompensavimo. Atitinkamas išlaidas padengia Taryba.
            2.   Tvarkaraštis
            Netrukus po paskyrimo kompetentingų asmenų grupė pateikia Nuolatinių atstovų komitetui savo darbo programą. Per tris mėnesius nuo įsteigimo kompetentingų asmenų grupė informuoja Nuolatinių atstovų komitetą apie savo darbo padėtį. Gavusi atitinkamų Tarybos organų, įskaitant Patarėjų finansiniais klausimais darbo grupę, Vystomojo bendradarbiavimo darbo grupę ir Kaimynystės, vystymosi ir tarptautinio bendradarbiavimo priemonės ad hoc darbo grupę, prašymą, kompetentingų asmenų grupė reguliariai teikia jiems naujausią informaciją.
            Galutinę ataskaitą Tarybai kompetentingų asmenų grupė pateikia po šešių mėnesių nuo jos įsteigimo. Ataskaitos ir visų vykdant grupės įgaliojimus pateiktų rekomendacijų tikslas – informuoti Tarybą ir padėti jai diskusijose ir galimame sprendimų priėmimo procese. Ataskaita ar bet kurios rekomendacijos jokiomis aplinkybėmis negali būti laikomos Tarybos pozicija, be kita ko, vykstančių teisėkūros procedūrų atžvilgiu. Dėl tolesnių su ataskaita susijusių veiksmų sprendžia Taryba. Užtikrinamas Ekonomikos ir finansų reikalų tarybos bei Užsienio reikalų tarybos (vystymasis) dalyvavimas ir bendradarbiavimas.
            3.   Įgaliojimai
            Šių įgaliojimų tikslais Europos vystymosi finansinė struktūra apima Europos investicijų banką (EIB), Europos rekonstrukcijos ir plėtros banką (ERPB) ir Komisijos valdomas finansines priemones. Analizuodama Europos vystymosi finansinę struktūrą, kompetentingų asmenų grupė ją vertina iš visą sistemą apimančios perspektyvos.
            Kad būtų išvengta esamos veiklos dubliavimo ir skatinamos tolesnio bendradarbiavimo su kitais svarbiais vystymosi subjektais galimybės, kompetentingų asmenų grupė visų pirma apsvarsto, kaip kuo labiau padidinti Europos vystymosi finansinės struktūros pridėtinę vertę esamomis valstybių narių atitinkamų nacionalinių įstaigų (pvz., nacionalinių vystymosi finansų įstaigų ir agentūrų) ir tarptautinių bei daugiašalių institucinių organų, tokių kaip Europos Tarybos vystymosi bankas arba Pasaulio bankas, įvairovės sąlygomis. Kompetentingų asmenų grupė taip pat atsižvelgia į bendrus pokyčius ir poreikius, dėl kurių per tam tikrą laiką susiformavo pasaulinė vystymosi finansinė struktūra, ir tai, kaip pasaulinė vystymosi finansinė struktūra buvo pritaikyta prie tų pokyčių ir poreikių.
            Kompetentingų asmenų grupė apibūdina iššūkius ir galimybes racionalizuoti Europos vystymosi finansinę struktūrą, visų pirma išnagrinėdama atitinkamą EIB ir ERPB vaidmenį. Ji rekomenduoja Europos vystymosi finansinės struktūros raidos scenarijus, įskaitant rekomendacijas dėl aiškaus prioritetų nustatymo ir veiksmų sekos, atsižvelgiant į galimas susijusias sąnaudas, remdamasi:
            
                        —
                     
                     
                        esamos Europos vystymosi finansinės struktūros pajėgumo įgyvendinti Sąjungos išorės veiksmų ir vystymosi politikos prioritetus, visų pirma kiek tai susiję su poveikiu vystymuisi, efektyvumu, papildomumu, dubliavimusi ir ekonominiu naudingumu, vertinimu,
                     
                  
                        —
                     
                     
                        visų susijusių subjektų įgaliojimų ir priemonių, įskaitant EIB ir ERPB rizikos valdymo, valdymo, dalyvavimo kapitale ir paskatų struktūras, atitinkamų pranašumų ir trūkumų analize,
                     
                  
                        —
                     
                     
                        EIB, ERPB ir Komisijos pateiktų strategijų nagrinėjimu siekiant toliau plėtoti jų įgaliojimus, kad būtų sustiprintas privačiojo sektoriaus vystymasis ir valstybės skolinimas, be kita ko, kai tinkama, mažiausiai išsivysčiusiose ir nestabiliose šalyse.
                     
                  4.   Konsultavimasis
            Kompetentingų asmenų grupė gali konsultuotis su atitinkamomis Sąjungos institucijomis ir įstaigomis, įskaitant Europos Parlamentą, Komisiją ir EIB, ir su valstybių narių atitinkamais nacionaliniais instituciniais organais, pvz., nacionalinėmis vystymosi finansų įstaigomis ir agentūromis. Ji taip pat gali konsultuotis su ERPB. Prireikus kompetentingų asmenų grupė gali prašyti kitų įstaigų, įskaitant paramą gaunančių šalių įstaigas, pateikti informaciją raštu arba jos posėdžiuose.
            Kompetentingų asmenų grupė užtikrina konsultacijų proceso skaidrumą, savo ataskaitos priedėlyje išvardydama visus konsultacijų atvejus.
            5.   Sekretoriatas
            Už sekretoriato paslaugų teikimą kompetentingų asmenų grupei atsako Tarybos generalinis sekretoriatas. Jis teikia administracinę paramą, būtiną norint užtikrinti kompetentingų asmenų grupės veikimą, be kita ko, kiek tai susiję su dokumentų skelbimu. Atitinkamas išlaidas, įskaitant susijusias su organizavimu ir posėdžiais, padengia Taryba.